Η **Εύη (Παρασκευή) Χριστοφιλοπούλου** (Αθήνα, 14 Απριλίου 1956) είναι Ελληνίδα πανεπιστημιακός, πολιτικός και πρώην βουλευτής στην εκλογική περιφέρεια Αττικής, εκλεγμένη με το ΠΑΣΟΚ και την Δημοκρατική Συμπαράταξη από το 2004 ως το 2019. Στις 29 Ιανουαρίου 2024 προσχώρησε στη Νέα Δημοκρατία, δηλώνοντας την στήριξή της στην κυβέρνηση.

Διετέλεσε υφυπουργός Παιδείας, Δια Βίου Μάθησης και Θρησκευμάτων στην κυβέρνηση Γιώργου Παπανδρέου και την κυβέρνηση Λουκά Παπαδήμου. 

Μετά τις Εκλογές του 2012 ανέλαβε Κοινοβουλευτική Εκπρόσωπος του κόμματος μαζί με τον Μιχάλη Χρυσοχοΐδη, μέχρι τις 25 Ιουνίου 2013, οπότε και ανέλαβε υφυπουργός Διοικητικής Μεταρρύθμισης και Ηλεκτρονικής Διακυβέρνησης.

Βιογραφία
---------

### Προσωπική ζωή

Η Εύη Χριστοφιλοπούλου γεννήθηκε το 1956 στην Αθήνα. 'Ηταν παντρεμένη με τον καθηγητή της Νομικής Σχολής Δημήτρη Χριστοφιλόπουλο (απεβίωσε το 2023) με τον οποίο απέκτησε δύο παιδιά.

### Σπουδές

Αποφοίτησε από τη Νομική Σχολή του Εθνικού και Καποδιστριακού Πανεπιστήμιο Αθηνών. Μετά την αποφοίτησή της εισήχθη στη Σχολή Οικονομικών του Λονδίνου, όπου ολοκλήρωσε το μεταπτυχιακό της στις Πολιτικές επιστήμες, καθώς και το διδακτορικό της στο αντικείμενο της Δημόσιας Διοίκησης και Δημόσιας Πολιτικής. Γνωρίζει πολύ καλά αγγλικά και γαλλικά.

### Σταδιοδρομία

Η Εύη Χριστοφιλοπούλου από το 1986 έως το 1991 ήταν υπεύθυνη του Τομέα Ανάπτυξης Στελεχών Τοπικής Αυτοδιοίκησης στην Ελληνική Εταιρία Τοπικής Ανάπτυξης και Αυτοδιοίκησης (ΕΕΤΑΑ). Από το 1992 μέχρι το 1997 συνεργάστηκε με της Εθνική Τράπεζα της Ελλάδος και με επιχειρήσεις του ιδιωτικού τομέα στη διαχείριση Ανθρώπινων Πόρων. Υπήρξε παράλληλα σύμβουλος του Γεωργίου Γεννηματά κατά τη θητεία του στο υπουργείο Οικονομικών. Από το 1997 έως το 2002 ανέλαβε υψηλόβαθμη θέση ως γενική γραμματέας στο υπουργείο Εργασίας και Κοινωνικών Ασφαλίσεων στο αντικείμενο της Διαχείρισης Κοινοτικών Πόρων.

### Ακαδημαϊκή πορεία

Υπήρξε εντεταλμένη επίκουρος καθηγήτρια στο τμήμα Δημόσιας Διοίκησης και Τοπικής Αυτοδιοίκησης του Τμήμα Μηχανικών Χωροταξίας και στο τμήμα Περιφερειακής Ανάπτυξης του Πανεπιστημίου Θεσσαλίας. Διετέλεσε καθηγήτρια στα μεταπτυχιακά προγράμματα στο Τμήμα Πολιτικής Επιστήμης και Δημόσιας Διοίκησης της Νομικής Σχολής του Εθνικού και Καποδιστριακού Πανεπιστημίου Αθηνών. Διατηρεί τη θέση του επίκουρου καθηγητή στη Σχολή Διοίκησης Επιχειρήσεων στο Ανοιχτό Πανεπιστήμιο Πατρών.

### Πολιτική

Η Εύη Χριστοφιλοπούλου υπήρξε μέλος της Κεντρικής Επιτροπής του ΠΑΣΟΚ από το 1999, όταν διατηρούσε τη θέση του γενικού γραμματέα στο υπουργείο Εργασίας. Το 2004 εκλέγεται για πρώτη φορά βουλευτής στην εκλογική περιφέρεια Αττικής, ενώ επανεκλέγεται το 2007 και το 2009. Κατά τη διάρκεια της κοινοβουλευτικής της θητείας συμμετείχε σε κοινοβουλευτικές επιτροπές, στα όργανα του Κινήματος και εκπροσώπησε το ΠΑΣΟΚ σε συνέδρια του Ευρωπαϊκού Σοσιαλιστικού Κόμματος. Από το 2009, με την εκλογή του Γιώργου Παπανδρέου, συμμετείχε στην κυβέρνησή του ως υφυπουργός Παιδείας Δια Βίου Μάθησης και Θρησκευμάτων, καθώς και στην επόμενη μεταβατική κυβέρνηση του Λουκά Παπαδήμου στην ίδια θέση. 

Επανεκλέχθηκε στις δύο εκλογικές αναμετρήσεις του Μαΐου και του Ιουνίου του 2012. Τη χρονική περίοδο από τις 27 Ιουνίου 2012 έως τις 25 Ιουνίου 2013, διετέλεσε κοινοβουλευτική εκπρόσωπος του ΠΑΣΟΚ. Στη δικομματική κυβέρνηση του Αντώνη Σαμαρά, ανέλαβε υφυπουργός Διοικητικής Μεταρρύθμισης και Ηλεκτρονικής Διακυβέρνησης στις 25 Ιουνίου 2013.

Επίσης, εξελέγη βουλευτής Αττικής στις δύο εκλογικές αναμετρήσεις του 2015, τον Ιανουάριο με το ΠΑΣΟΚ και τον Σεπτέμβριο με τη Δημοκρατική Συμπαράταξη.

Στις 29 Ιανουαρίου 2024, ανακοινώθηκε η προσχώρησή της στη Νέα Δημοκρατία

Παραπομπές
----------

1. ↑  «Ε. Χριστοφιλοπούλου: Ο έρωτας για τον κύριο καθηγητή». *espressonews.gr*. 17 Ιουνίου 2017.
2. ↑  «Στη Ν.Δ. η Εύη Χριστοφιλοπούλου, πρώην υπουργός του ΠΑΣΟΚ». *efsyn.gr*. 29 Ιανουαρίου 2024.
3. 1 2 3  «Βιογραφικό της Εύης Χριστοφιλοπούλου». *Ελευθεροτυπία*. 6 Οκτωβρίου 2009.. Ανακτήθηκε στις 07-10-2016.
4. 1 2 3 4  «Βιογραφικά Στοιχεία - Παρασκευή (Εύη) Χριστοφιλοπούλου». *www.hellenicparliament.gr*. Ανακτήθηκε στις 7 Οκτωβρίου 2016.
5. 1 2 3  «Κοινοβουλευτική Θητεία Βουλευτών Από Τη Μεταπολίτευση Ως Σήμερα - Χριστοφιλοπούλου Δημητρίου Παρασκευή (Εύη)». *hellenicparliament.gr*. Ανακτήθηκε στις 7 Οκτωβρίου 2016.
6. ↑  «Γενική Γραμματεία της Κυβέρνησης | Κυβέρνηση ΠΑΠΑΝΔΡΕΟΥ Α. ΓΕΩΡΓΙΟΥ (2009)». *www.ggk.gov.gr*. Ανακτήθηκε στις 7 Οκτωβρίου 2016.
7. ↑  «Γενική Γραμματεία της Κυβέρνησης | Κυβέρνηση ΠΑΠΑΔΗΜΟΥ ΛΟΥΚΑ Δ. (2011)». *www.ggk.gov.gr*. Ανακτήθηκε στις 7 Οκτωβρίου 2016.
8. ↑  «Γενική Γραμματεία της Κυβέρνησης | Κυβέρνηση ΣΑΜΑΡΑ Κ. ΑΝΤΩΝΙΟΥ (2012)». *www.ggk.gov.gr*. Ανακτήθηκε στις 7 Οκτωβρίου 2016.
9. ↑  «Στη Ν.Δ. η Εύη Χριστοφιλοπούλου, πρώην υπουργός του ΠΑΣΟΚ». *kathimerini.gr*. 29 Ιανουαρίου 2024.

Εξωτερικοί σύνδεσμοι
--------------------

* Προσωπική ιστοσελίδα πολιτικού, Εύη Χριστοφιλοπούλου
* Ιστοσελίδα Βουλή των Ελλήνων, Εύη Χριστοφιλοπούλου, βιογραφικά στοιχεία
* Ιστοσελίδα Ελληνικό Ανοικτό Πανεπιστήμιο, Εύη Χριστοφιλοπούλου, Αναλυτικό Βιογραφικό Σημείωμα